CELEX: 62021TN0803
Language: el
Date: 2021-12-27 00:00:00
Title: Υπόθεση T-803/21: Προσφυγή της 27ης Δεκεμβρίου 2021 — NQ κατά Συμβουλίου κ.λπ.

7.3.2022   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 109/25
            
         
      Προσφυγή της 27ης Δεκεμβρίου 2021 — NQ κατά Συμβουλίου κ.λπ.
      (Υπόθεση T-803/21)
      (2022/C 109/34)
      Γλώσσα διαδικασίας: η πορτογαλική
      
         Διάδικοι
      
      
         Προσφεύγουσα: NQ (εκπρόσωπος: R. Leandro Vasconcelos και M. Martins Pereira, δικηγόροι)
      
         Καθών: Συμβούλιο της Ευρωπαϊκής Ένωσης, Ευρωπαϊκή Επιτροπή, Ευρωπαϊκή Υπηρεσία Εξωτερικής Δράσης (ΕΥΕΔ)
      
         Αιτήματα
      
      Η προσφεύγουσα ζητεί από το Γενικό Δικαστήριο:
      
                  —
               
               
                  να ακυρώσει την απόφαση της Υπηρεσίας Μέσων Εξωτερικής Πολιτικής (Service for Foreign Policy Instruments) της Επιτροπής της 1ης Δεκεμβρίου 2021, καθώς και την απόφαση να μην προτείνεται η προσφεύγουσα για μελλοντικές αποστολές εκλογικών παρατηρητών της Ευρωπαϊκής Ένωσης (EUEOM) για περίοδο πέντε ετών.
               
            
         Επικουρικώς, στην περίπτωση που θεωρηθεί ότι δεν είναι αυτή η πράξη που υπόκειται σε προσβολή:
      
                  —
               
               
                  να ακυρώσει την έκθεση αξιολογήσεως της 16ης Οκτωβρίου.
               
            
         Επικουρικότερα, στην περίπτωση που θεωρηθεί ότι δεν είναι αυτές οι πράξεις που υπόκεινται σε προσβολή:
      
                  —
               
               
                  να ακυρώσει την απόφαση του αναπληρωτή επικεφαλής παρατηρητή (Deputy Chief Observer) της 22ας Οκτωβρίου·
               
            
                  —
               
               
                  να καταδικάσει την Επιτροπή και, κατά περίπτωση, την ΕΥΕΔ και το Συμβούλιο στα δικαστικά έξοδά τους καθώς και στα έξοδα στα οποία υποβλήθηκε η προσφεύγουσα.
               
            
         Λόγοι ακυρώσεως και κύρια επιχειρήματα
      
      Προς στήριξη της προσφυγής της η προσφεύγουσα προβάλλει έξι λόγους ακυρώσεως.
      
                  1.
               
               
                  Με τον πρώτο λόγο ακυρώσεως προβάλλεται προσβολή του δικαιώματος ακροάσεως.
                  Στο πλαίσιο της διαδικασίας αξιολογήσεως, μετά το πέρας της οποίας εκδόθηκε η έκθεση αξιολογήσεως της 16ης Οκτωβρίου 2021, συντελέστηκε προσβολή του δικαιώματος της προσφεύγουσας να εκφράσει τη γνώμη της όσον αφορά το σχέδιο της έκθεσης αξιολογήσεως, ήτοι πριν από την έκδοση της τελικής αποφάσεως. Το δικαίωμα αυτό απορρέει από το δικαίωμα σε χρηστή διοίκηση το οποίο κατοχυρώνεται στο άρθρο 41 του Χάρτη των Θεμελιωδών Δικαιωμάτων της Ευρωπαϊκής Ένωσης (στο εξής: Χάρτης).
               
            
                  2.
               
               
                  Με τον δεύτερο λόγο ακυρώσεως προβάλλεται παράλειψη συμμόρφωσης προς την υποχρέωση αιτιολογήσεως.
                  Η Υπηρεσία Μέσων Εξωτερικής Πολιτικής παρέβη την υποχρέωση αιτιολογήσεως την οποία υπείχε στο πλαίσιο της εκδόσεως της προσβαλλομένης αποφάσεως. Η υποχρέωση αυτή κατοχυρώνεται, κατά πρώτον, στο άρθρο 296, δεύτερο εδάφιο, ΣΛΕΕ. Προβλέπεται δε εκ νέου στο άρθρο 41, παράγραφος 2, στοιχείο γ', του Χάρτη. Η αιτιολογία της προσβαλλομένης αποφάσεως δεν καθιστά δυνατό να εντοπιστούν οι λόγοι για τους οποίους ελήφθη η απόφαση να μην προτείνεται η προσφεύγουσα για μελλοντικές αποστολές εκλογικών παρατηρητών της Ένωσης και οι οποίοι επικράτησαν σε σχέση με την εφαρμογή του μέτρου εξαιρέσεώς της για περίοδο πέντε ετών.
               
            
                  3.
               
               
                  Με τον τρίτο λόγο ακυρώσεως προβάλλεται παραβίαση της αρχής της ασφάλειας δικαίου.
                  Η προσβαλλόμενη απόφαση συνιστά παραβίαση της αρχής της ασφάλειας δικαίου, γενικής αρχής του δικαίου της Ένωσης. Η προσβαλλόμενη απόφαση δεν περιλαμβάνει μνεία της νομικής βάσης του μέτρου εξαιρέσεως, βάση η οποία δεν εντοπίζεται ούτε κατόπιν αναδρομής σε άλλα στοιχεία της εν λόγω αποφάσεως.
               
            
                  4.
               
               
                  Με τον τέταρτο λόγο ακυρώσεως προβάλλεται παραβίαση της αρχής της αναλογικότητας.
                  Η επιβολή μέτρου περί μη προτάσεως της προσφεύγουσας για τις μελλοντικές αποστολές εκλογικών παρατηρητών της Ένωσης για περίοδο πέντε ετών παρίσταται ως αντιβαίνουσα στην αρχή της αναλογικότητας αφού οι προβαλλόμενες παραβάσεις δεν προσδιορίζονται στον επίμαχο κώδικα δεοντολογίας ως βαριές.
               
            
                  5.
               
               
                  Με τον πέμπτο λόγο ακυρώσεως προβάλλεται προσβολή του δικαιώματος στην ιδιωτική και οικογενειακή ζωή.
                  Η προσβαλλόμενη απόφαση συνιστά προσβολή του δικαιώματος στην ιδιωτική και οικογενειακή ζωή το οποίο κατοχυρώνεται στο άρθρο 7 του Χάρτη και στο άρθρο 8 της Ευρωπαϊκής Συμβάσεως για την Προάσπιση των Δικαιωμάτων του Ανθρώπου (στο εξής: ΕΣΔΑ). Οι οικογενειακές υποχρεώσεις της προσφεύγουσας δεν καθιστούσαν αδύνατο για την ίδια να φέρει σε πέρας τις εναπομείνασες αναθέσεις.
               
            
                  6.
               
               
                  Με τον έκτο λόγο ακυρώσεως προβάλλεται προσβολή της ελευθερίας έκφρασης.
                  Η προσβαλλόμενη απόφαση συνιστά προσβολή της ελευθερίας έκφρασης της προσφεύγουσας. Η ελευθερία έκφρασης κατοχυρώνεται στο άρθρο 10 του Χάρτη και στο άρθρο 11 της ΕΣΔΑ. Για τους μόνιμους και έκτακτους υπαλλήλους της Ένωσης, η ελευθερία αυτή περιλαμβάνει και την προφορική ή γραπτή έκφραση αποκλίνουσας ή μειοψηφούσας άποψης έναντι εκείνης που υποστηρίζει το θεσμικό όργανο που τους απασχολεί.